Københavns Politi har anholdt en dansk kvinde, som er mistænkt for at have bortført sine to børn til udlandet.

Hun blev anholdt kort efter ankomsten til Københavns Lufthavn.

Kvinden er blevet udleveret til Danmark efter en retssag i Brasilien. Hun har været efterlyst internationalt via Interpol.

Moderen og børnene har haft følgeskab af danske politifolk lige siden en mellemlanding i Portugal mellem turen fra Brasilien til Danmark, skriver politiet i en pressemeddelelse.

Kvinden har angiveligt opholdt sig i Brasilien, efter hun tog sine børn med og forlod sit hjem i Danmark i 2016.

- De to børn fløj fra Brasilien fredag sammen med deres mor, efter en retssag i den nordbrasilianske by Belém, som blev fulgt af de danske myndigheder, skriver politiet.

Varetægtsfængslet in absentia

- Anklagemyndigheden vil nu overveje, hvorvidt der er grundlag for at fremstille hende for en dommer med anmodning om varetægtsfængsling, i lyset af at moderen tidligere har været varetægtsfængslet in absentia for børnebortførsel, siger chefen for afdelingen for personfarlig kriminalitet, vicepolitiinspektør Jens Møller Jensen.

Børnene er blevet overdraget til de sociale myndigheder og bliver herefter udleveret til deres fædre.

Ifølge Ekstra Bladet har kvinden noget af tiden i Brasilien opholdt sig sammen med en anden dansk kvinde, som også er mistænkt for børnebortførsel.

Læs også : Bortførelsessag fra Viborg: Politi må ikke spore mor på flugt